Document ID: 31995D0517

ΑΠΟΦΑΣΗ ΤΟΥ ΣΥΜΒΟΥΛΙΟΥ
της 4ης Δεκεμβρίου 1995
για την κοινή δράση που υιοθέτησε το Συμβούλιο βάσει του άρθρου Ι.3 της συνθήκης για την Ευρωπαϊκή Ένωση όσον αφορά τη συνέχιση της υποστήριξης στη διοίκηση της πόλης του Μοστάρ από την Ευρωπαϊκή Ένωση
(95/517/ΚΕΠΠΑ)
ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη:
τη συνθήκη για την Ευρωπαϊκή Ένωση, και ιδίως τα άρθρα Ι.3 και Ι.11,
την απόφαση 93/603/ΚΕΠΠΑ του Συμβουλίου της 8ης Νοεμβρίου 1993 για την κοινή δράση που υιοθέτησε το Συμβούλιο βάσει του άρθρου Ι.3 της συνθήκης για την Ευρωπαϊκή Ένωση, όσον αφορά τη μεταφορά της ανθρωπιστικής βοήθειας στη Βοσνία-Ερζεγοβίνη (1) και τις αποφάσεις 93/729/ΚΕΠΠΑ (2), 94/308/ΚΕΠΠΑ (3), 94/790/ΚΕΠΠΑ (4) και 95/23/ΚΕΠΠΑ (5), που προσαρμόζουν και παρατείνουν αυτήν την απόφαση,
τα συμπεράσματα της Προεδρίας κατά το Ευρωπαϊκό Συμβούλιο που συνήλθε στην Κέρκυρα στις 24 και 25 Ιουνίου 1994,
τα συμπεράσματα του Συμβουλίου της 31ης Οκτωβρίου 1994,
ΑΠΟΦΑΣΙΖΕΙ:
1. Να επιβεβαιώσει τη διοίκηση της πόλης του Μοστάρ από την Ευρωπαϊκή Ένωση από τις 23 Ιουλίου 1994 για διάστημα μη υπερβαίνον τα δύο έτη, με σκοπό να συμβάλει σε μία ενιαία, πολυεθνική και σταθερή διοίκηση της πόλης. Το μνημόνιο συμφωνίας που εγκρίθηκε από το Συμβούλιο στις 13 και 14 Ιουνίου 1994 και υπογράφηκε στη Γενεύη στις 5 Ιουλίου 1994 καθορίζει τους όρους υλοποίησης της κοινής αυτής δράσης.
2. Το συνολικό ποσό που θα διατεθεί για την προαναφερθείσα στην παράγραφο 1 διοίκηση κατά την περίοδο έως τις 22 Ιουλίου 1996 αποφασίζεται αργότερα.
Το ποσό αυτό προέρχεται εξ ολοκλήρου από το γενικό προϋπολογισμό των Ευρωπαϊκών Κοινοτήτων. Η διαχείριση των χρηματοδοτουμένων εκ του ποσού αυτού δαπανών διενεργείται κατά τους κοινοτικούς δημοσιονομικούς κανόνες και διαδικασίες.
3. Τα κεφάλαια τοποθετούνται σε λογαριασμό ανοιχθέντα παρά τω διοικητή του Μοστάρ.
4. Η υλοποίηση αυτής της δράσης, όσον αφορά ιδίως τα διαθέσιμα προς τούτο κονδύλια εντός των προβλεπομένων ορίων, εξασφαλίζεται με τις ακόλουθες διαδικασίες:
Ο διοικητής κάνει μια αξιολόγηση των αναγκών και των κονδυλίων που απαιτούνται για τη χρηματοδότησή τους και υποβάλλει τα στοιχεία αυτά στην Προεδρία του Συμβουλίου.
Βάσει των στοιχείων αυτών η Προεδρία, επικουρούμενη από συμβουλευτική ομάδα η οποία θα αποτελείται από αντιπροσώπους των κρατών μελών, και σε συνεννόηση με την Επιτροπή, καθορίζει τους προσανατολισμούς και τα μέτρα που απαιτούνται για την αντιμετώπιση αυτών των αναγκών και αποφασίζει τη σταδιακή εκταμίευση των απαραίτητων ποσών.
Ο διοικητής εξασφαλίζει την εκτέλεση των προσανατολισμών και μέτρων και υποβάλει τακτικά εκθέσεις στην Προεδρία, η οποία τις διαβιβάζει στη συμβουλευτική ομάδα και στην Επιτροπή.
Το Ελεγκτικό Συνέδριο των Ευρωπαϊκών Κοινοτήτων καλείται να ελέγχει τους λογαριασμούς του διοικητή.
5. Η παρούσα απόφαση αρχίζει να ισχύει από την ημερομηνία έγκρισής της και εφαρμόζεται έως τις 22 Ιουλίου 1996.
6. Η παρούσα απόφαση δημοσιεύεται στην Επίσημη Εφημερίδα.
Βρυξέλλες, 4 Δεκεμβρίου 1995.

Labels: 4
10
0
18
15